Brynjólfur Jónsson bæklunarsérfræðingur hefur verið læknir íslenska karlalandsliðsins í handbolta í tæp 30 ár og fylgir nú liðinu á fyrri hluta HM í Þýskalandi . Hann hefur staðið í ýmsu í gegnum árin þegar eitthvað hefur út af borið . „ Það er náttúrlega ákveðin list að geta haldið mönnum gangandi . Það er ekki hægt að senda þessa menn heim og segja þeim að fara í frí . Það gengi náttúrlega aldrei , “ segir Brynjólfur . Brynjólfur Jónsson bæklunarsérfræðingur er farinn til Þýskalands á HM og er tilbúinn ef eitthvað kemur upp á . „ Það eru tveir leikmenn meiddir en það var tilkynnt daginn áður en við héldum út fyrr í vikunni að Aron Rafn og Guðjón Valur færu ekki með . Þetta er vissulega áfall , “ segir Brynjólfur . Það hefur ýmislegt komið upp á á þeim tæplega 30 árum sem Brynjólfur hefur verið læknir íslenska karlalandsliðsins í handbolta . „ Menn hafa slasað sig og það hefur oft þurft að fara með menn á sjúkrahús . Á einu mótinu var svo mikið að gera að ég gat aldrei borðað kvöldmat með liðinu . Ég hef þurft að taka þátt í ýmsu , bæði lækningum á staðnum og deyfingum og hef haldið mönnum gangandi með aðstoð sjúkraþjálfara en þetta er náttúrlega teymi og sjúkraþjálfarar verða alltaf betri og betri . Ég get ekki bjargað allt of miklu einn . Það var þó til dæmis enginn sjúkraþjálfari með liðinu á Ólympíuleikunum árið 1992 og ég bjargaði þessu öllu sjálfur . “ Brynjólfur segir að alvarlegasta atvikið á hans ferli hafi átt sér stað í Sviss árið 2006 þegar leikmaður steinrotaðist á vellinum . „ Við þurftum að koma honum strax á sjúkrahús og hann rankaði ekki við sér fyrr en eftir eina til tvær klukkustundir . Svo hafa verið brjóstkassaáverkar sem hafa ekki litið of vel út sem og tilfærð rifbrot . Það er þó mest um liðbanda - , högg - og sinaáverka . Það er náttúrlega ákveðin list að geta haldið mönnum gangandi . Það er ekki hægt að senda þessa menn heim og segja þeim að fara í frí . Það gengi náttúrlega aldrei . “